**ΑΝΑΛΥΤΙΚΕΣ ΟΔΗΓΙΕΣ ΣΥΜΜΕΤΟΧΗΣ ΣΤΟ 3ο ΜΑΘΗΤΙΚΟ ΦΕΣΤΙΒΑΛ ΡΗΤΟΡΙΚΗΣ ΤΕΧΝΗΣ ΜΕ ΘΕΜΑ:**

**«Σκέφτομαι… Εκφράζομαι… Επικοινωνώ: Δίνω φωνή στα δικαιώματά μου»**

**(Σάββατο και Κυριακή 22-23 Μαΐου 2021 μέσω της διαδικτυακής πλατφόρμας Webex)**

Στο πλαίσιο της προετοιμασίας των μαθητών/τριών για τη συμμετοχή στο Φεστιβάλ, το οποίο έχει στόχο να αποτελέσει μια εμπειρία ελεύθερης έκφρασης, χαράς και ομαδικής δημιουργίας για όλους τους μαθητές/τριες, θεωρούμε σκόπιμο να στείλουμε ορισμένες διευκρινίσεις, ώστε να διευκολυνθεί η διαδικασία.

Α) Αναφορικά με τη **νοηματική ανάγνωση** επισημαίνεται ότι όσοι/ες μαθητές/τριες των Δ΄, Ε΄ και ΣΤ΄ τάξεων λάβουν μέρος σε αυτήν την κατηγορία, καλούνται να διαβάσουν ένα σύντομο κείμενο της αρεσκείας τους, που δεν θα ξεπερνά τις 10-12 σειρές ή σε κάθε περίπτωση δεν θα ξεπερνά τη χρονική διάρκεια των **δύο λεπτών (2΄)**. Για τις ανάγκες του φετινού φεστιβάλ καλούνται οι μαθητές να διαβάσουν λογοτεχνικά αποσπάσματα, ποιήματα ή αποσπάσματα θεατρικών κειμένων σχετικά με τα ανθρώπινα δικαιώματα. Ειδικότερα, μπορούν να αξιοποιηθούν βιβλία με θέματα όπως η δικαιοσύνη, η ελευθερία, η ισότητα, η ελεύθερη έκφραση ιδεών, ο σεβασμός σε κάθε μορφή διαφορετικότητας, το δικαίωμα σε ένα υγιές περιβάλλον (φυσικό, οικογενειακό, ψυχολογικό κ.ά.).

Η επιλογή του κειμένου θεωρείται ιδιαίτερα σημαντική, αφού στόχος είναι το κείμενο να μεταφέρει ένα συγκεκριμένο νόημα και να δίνει τη δυνατότητα να αναπτυχθούν οι εκφραστικές αναγνωστικές δυνατότητες των μαθητών/τριών. Ειδικότερα, επιδιώκεται οι μαθητές/τριες να καλλιεργήσουν τη δημόσια ομιλία δίνοντας έμφαση στη νοηματική απόδοση του κειμένου. Με άλλα λόγια, η ανάγνωση θα έχει στόχο να αποδοθούν οι ιδέες και τα συναισθήματα που αναδύονται μέσα από το κείμενο. Οι μικροί/ές αναγνώστες/στριες καλούνται να διαβάσουν το κείμενο με την ίδια ικανότητα, όπως αν οι ιδέες και τα συναισθήματα προέρχονταν από τη δική τους σκέψη.

Για να πετύχουν αυτόν τον στόχο είναι σκόπιμο να εφαρμόσουν τεχνικές της νοηματικής ανάγνωσης, όπως: να σκεφτούν το μήνυμα που θέλει να μεταδώσει ο συγγραφέας, να αναπτύξουν νοερές εικόνες μέσα από την αίσθηση και τη φαντασία τους, ώστε να μεταδώσουν το μήνυμα του κειμένου με το κατάλληλο ύφος, να δώσουν προσοχή στη γλώσσα του σώματος (στάση σώματος, μετρημένες και εύστοχες κινήσεις χεριών, οπτική επαφή με το ακροατήριο κ.ά.), να κάνουν προσεκτική χρήση των σημείων στίξης, χρήση παύσεων, εναλλαγές στην ταχύτητα ανάγνωσης ανάλογα με τα συναισθήματα που θέλουν να μεταδώσουν, να αποδώσουν τις νοηματικές ενότητες του κειμένου χωρίς διακοπή, να επιτύχουν την εναλλαγή του ρυθμού ανάγνωσης με στόχο την αποφυγή της μονοτονίας, να επιδιώξουν τον επιτονισμό των λέξεων που μεταφέρουν νέες ιδέες, να επιτύχουν φωνητικές εναλλαγές (σε περίπτωση διαλόγου), καθαρή άρθρωση κ.ά. Μεγάλη προσοχή δίνεται, ώστε κατά τη διάρκεια της νοηματικής ανάγνωσης να μην χαθεί η φυσικότητα του προφορικού λόγου.

Β) Όσοι/ες μαθητές/τριες των Δ΄, Ε΄ και ΣΤ΄ τάξεων λάβουν μέρος στην κατηγορία του **αυθόρμητου λόγου** θα χρειαστεί να παρουσιάσουν μία σύντομη αυθόρμητη ομιλία συνολικής διάρκειας **1-2 λεπτών.** Στο φετινό φεστιβάλ τα θέματα του αυθόρμητου λόγου θα παραπέμπουν σε ορισμούς, λέξεις, φράσεις ή/και θα είναι εμπνευσμένα από τίτλους ποιημάτων ή έργων τέχνης, που θα συσχετίζονται με τα ανθρώπινα δικαιώματα. Πριν την έναρξη της ομιλίας των μαθητών/τριών, θα τους δίνεται **μισό λεπτό** για την οργάνωση της σκέψης τους.

Στην κατηγορία αυτή επιδιώκεται –πέρα από τους στόχους που αναφέρθηκαν στην κατηγορία της νοηματικής ανάγνωσης- οι μαθητές/τριες να παράγουν προφορικά ένα κείμενο με αφορμή τη φράση που θα τους δοθεί, το οποίο θα μεταφέρει ένα σαφές νόημα, θα διακρίνεται για τη συνοχή και συνεκτικότητά του και θα αποδίδεται με φυσικότητα και ζωντάνια. Η φράση που θα δοθεί ως έναυσμα μπορεί να χρησιμοποιηθεί σε οποιοδήποτε σημείο της ομιλίας που θα παρουσιάσουν οι μαθητές (αρχή, μέση, τέλος), αφού το κείμενο μπορεί να αναπτυχθεί προς οποιαδήποτε κατεύθυνση επιθυμούν.

Στην κατηγορία αυτή οι μαθητές μπορούν να αναπτύξουν: α) τη φαντασία, τη δημιουργική και συμβολική σκέψη μέσα από τη χρήση μεταφορών, αναλογιών κ.ά. (π.χ. *Όταν ακούω τη λέξη οικογένεια, ένας λαμπερός ήλιος λάμπει μπροστά στα μάτια μου*….), β) την κριτική και επιχειρηματολογική σκέψη (π.χ. *Πιστεύω ότι η οικογένεια είναι το πιο σημαντικό αγαθό στη ζωή ενός παιδιού. Αποτελεί τη βάση για τη μελλοντική ανάπτυξή του. Θα σας παρουσιάσω τους κύριους λόγους που με κάνουν να το πιστεύω. Καταρχάς…*), γ) την αφηγηματική ικανότητα, δ) την αίσθηση του χιούμορ, ε) την οργάνωση της σκέψης, στ) τη δομή ενός προφορικού κειμένου.

Στην κατηγορία του αυθόρμητου λόγου οι μαθητές/τριες μπορούν να αξιοποιήσουν τεχνικές, που θα πυροδοτήσουν την ελεύθερη απόδοση της σκέψης τους (π.χ. πρόβλημα / λύση, πρόβλημα-δράση-αποτέλεσμα, υπέρ-κατά, ορισμούς, αφήγηση γεγονότων με χρονολογική ακολουθία, παρελθόν/παρόν/ μέλλον, τις 5 ρητορικές ερωτήσεις (ποιος, πού, πότε, πώς, γιατί), προσωποποίηση άψυχων αντικειμένων (π.χ. *Είμαι ένα μολύβι. Η ζωή μου ξεκίνησε μέσα στην κασετίνα ενός μικρού παιδιού της Α΄Δημοτικού…*.) κ.ά.

Η επιλογή των θεμάτων στην κατηγορία του «Αυθόρμητου Λόγου» θα γίνει με τη διαδικασία της κλήρωσης, η οποία θα πραγματοποιηθεί κατά την έναρξη του *Φεστιβάλ Ρητορικής Τέχνης* τις ημέρες διεξαγωγής του, από τα είκοσι (20) θέματα που θα έχουν δοθεί. Οι μαθητές θα επιλέγουν δύο θέματα και θα αναπτύσσουν όποιο από αυτά προτιμούν περισσότερο.

Eπίσης, θα θέλαμε να υπογραμμίσουμε ότι στόχος της ενδεικτικής θεματολογίας που βρίσκεται συνημμένη σε διακριτό έγγραφο, είναι **αποκλειστικά** η εξοικείωση των μαθητών /τριών με κάποιες βασικές ιδέες και η διασφάλιση μεγαλύτερης αυτοπεποίθησης. Τα θέματα θα είναι κοινά για τους μαθητές όλων των τάξεων.

Γ) Οι μαθητές της ΣΤ΄ τάξης θα μπορούν να συμμετέχουν στη διεξαγωγή επιχειρηματολογικής συζήτησης μεταξύ τους μέσα από το *ομαδικό παιχνίδι: «Η Συζήτηση της Γυάλας (Τhe fishbowl debate)»*, όπως περιγράφεται στο εκπαιδευτικό πρόγραμμα [«Παιχνίδια ρητορικής τέχνης»](https://www.rhetoricinstitute.edu.gr/wp-content/uploads/2018/12/EK%CE%A0%CE%91%CE%99%CE%94%CE%95%CE%A5%CE%A4%CE%99%CE%9A%CE%9F-%CE%A0%CE%A1%CE%9F%CE%93%CE%A1%CE%91%CE%9C%CE%9C%CE%91-%CE%95%CE%93%CE%93%CE%9B%CE%95%CE%96%CE%9F%CE%A5-%CE%99%CE%A1%CE%95%CE%A3%CE%95-%CE%A4%CE%95%CE%9B%CE%99%CE%9A%CE%9F-1.pdf), σελ. 114-115.

Στη δραστηριότητα ***H Συζήτηση της Γυάλας*** θα δοθεί ένα από τα δύο (2) προτεινόμενα αμφιλεγόμενα θέματα. Λόγω της διαδικτυακής μορφής διεξαγωγής της συζήτησης οι κανόνες διεξαγωγής του παιχνιδιού θα απλοποιηθούν. Αρχικά, όλοι οι συμμετέχοντες/ουσες μαθητές/τριες θα εμφανιστούν με ανοιχτές τις κάμερές τους. Η συντονίστρια του παιχνιδιού θα δίνει τον λόγο με τη σειρά στον/στην μαθητή/τρια που σηκώνει το ψηφιακό ‘χεράκι’. Όταν ένας/μία μαθητής/τρια ολοκληρώνει τη συνεισφορά του στη συζήτηση δύο φορές, όπως προβλέπεται, θα κλείνει την κάμερά του, ώσπου να μιλήσουν όλοι οι συμμετέχοντες. Το παιχνίδι θα τελειώσει, όταν παραμείνουν στη οθόνη οι δύο τελευταίοι ομιλητές, οι οποίοι θα κλείσουν τις καμέρές τους μαζί, ολοκληρώνοντας τη διεξαγωγή του παιχνιδιού.

Θα θέλαμε να υπενθυμίσουμε ότι με αφορμή τις παραπάνω δραστηριότητες, οι μαθητές/τριες θα έχουν την ευκαιρία, ανάμεσα στα άλλα, να ανανεώσουν τη σχέση τους με το γλωσσικό μάθημα, να χαρούν περισσότερο τη σχολική πρακτική της ανάγνωσης, να καλλιεργήσουν την πρακτική της φιλαναγνωσίας και ταυτόχρονα να ασκηθούν στην οργάνωση του λόγου, ως σκέψης και ομιλίας και στην κατανόηση της αξίας της έκφρασης επιχειρημάτων σε όλους τους τομείς της ζωής. Επίσης, θα θέλαμε να τονίσουμε ότι λόγω της διαδικτυακής προσαρμογής της εκδήλωσης, οι μαθητές θα βρίσκονται καθιστοί μπροστά στην οθόνη μόνο στη Συζήτηση της Γυάλας. Στις δραστηριότητες της Νοηματικής Ανάγνωσης και του Αυθόρμητου Λόγου θα στέκονται όρθιοι μπροστά στην οθόνη, προκειμένου να αξιοποιηθεί η γλώσσα του σώματος, όπως θα γινόταν και στη δια ζώσης εκδήλωση.

Επίσης, θα θέλαμε να υπενθυμίσουμε ότι:

1. Κάθε μαθητής/τρια έχει δικαίωμα να συμμετέχει σε μία μόνο από τις τρεις κατηγορίες, στη «Νοηματική Ανάγνωση» ή στον «Αυθόρμητο Λόγο» ή στη «Συζήτηση της Γυάλας».
2. Ο μέγιστος αριθμός συμμετοχών ανά κατηγορία και ανά τμήμα στην Δ΄ Τάξη για κάθε σχολείο ορίζεται **έως 2 μαθητές/τριες για τις ακόλουθες κατηγορίες:** (α) ένας/μία μαθητής/τρια (1) στην κατηγορία της Νοηματικής Ανάγνωσης και β) ένας/μία (1) μαθητής/τρια *στην κατηγορία του Αυθόρμητου Λόγου*.
3. Ο μέγιστος αριθμός συμμετοχών ανά κατηγορία και ανά τμήμα στην Ε΄ Τάξη για κάθε σχολείο ορίζεται **έως 2 μαθητές/τριες για τις ακόλουθες κατηγορίες:** (α) ένας/μία μαθητής/τρια (1) στην κατηγορία της Νοηματικής Ανάγνωσης και β) ένας/μία (1) μαθητής/τρια *στην κατηγορία του Αυθόρμητου Λόγου*.
4. Ο μέγιστος αριθμός συμμετοχών ανά κατηγορία και ανά τμήμα στην ΣΤ΄ Τάξη για κάθε σχολείο ορίζεται **έως 3 μαθητές/τριες για τις ακόλουθες κατηγορίες:** (α) ένας/μία μαθητής/τρια (1) στην κατηγορία της Νοηματικής Ανάγνωσης, β) ένας/μία μαθητής/τρια (1) στην κατηγορία του Αυθόρμητου Λόγου, γ) ένας/μία (1) μαθητής/τρια στη Συζήτηση της Γυάλας) με στόχο την έκφραση επιχειρηματικών θέσεων. Έτσι ο μέγιστος δυνατός αριθμός μαθητών/τριών για κάθε σχολείο (με δύο τμήματα ανά τάξη) δεν μπορεί να ξεπερνάει τους/τις 14 μαθητές/τριες (έως 4 μαθητές/τριες Δ΄ Δημοτικού, έως 4 μαθητές/τριες Ε΄ Δημοτικού, έως 6 μαθητές/τριες ΣΤ΄ Δημοτικού). Σε περίπτωση που υπάρχουν περισσότερα τμήματα ανά τάξη αυξάνεται αντίστοιχα ο αριθμός των συμμετεχόντων/ουσών κατά κατηγορία.
5. Όλοι οι μαθητές/τριες που θα συμμετέχουν, καθώς και οι υπεύθυνοι εκπαιδευτικοί τους θα λάβουν Έπαινο Συμμετοχής.
6. Το πρόγραμμα του Φεστιβάλ θα σταλεί στα σχολεία το αργότερο μία εβδομάδα πριν την εκδήλωση με την οριστικοποίηση των συμμετοχών.

Για περαιτέρω διευκρινίσεις μπορείτε να απευθύνεστε στις Υπεύθυνες Πολιτιστικών θεμάτων των Δ/νσεων Α/θμιας Εκπαίδευσης.

Τα μέλη της Οργανωτικής Επιτροπής του Φεστιβάλ :

*Φωτεινή Εγγλέζου (πρόεδρος του Ινστιτούτου Ρητορικών και Επικοινωνιακών Σπουδών Ελλάδας, Ι.Ρ.Ε.Σ.Ε.)-Επιστημονική Υπεύθυνη του Φεστιβάλ*

*Ελένη Κατσούφη (Υπεύθυνη Π.Θ. Διεύθυνσης Π.Ε. Β΄ Αθήνας)*

*Μαρία Μαγαλιού (Υπεύθυνη Π.Θ. Διεύθυνσης Π.Ε. Γ΄ Αθήνας)*

*Σταυρούλα (Λώρα) Πετροπούλου (Υπεύθυνη Π.Θ. Διεύθυνσης Π.Ε. Δ΄ Αθήνας)*

*Χρύσα Κουράκη (Υπεύθυνη Π.Θ. Διεύθυνσης Π.Ε. Ανατολικής Αττικής)*